Goeie nuus: Nuwe multimiljoenrand-biblioteek in Gauteng | Maroela Media
Goeie nuus: Nuwe multimiljoenrand-biblioteek in Gauteng
Meer Gauteng-inwoners sal voordeel trek uit die regering se belegging in infrastruktuurontwikkeling wat daarop gemik is om dienste by die mense uit te bring.
Lebogang Maile, Gauteng LUR vir sport, kuns, kultuur en ontspanning en Nonkoliso Tundzi, uitvoerende burgemeester vir Westonaria plaaslike munisipaliteit sal die aanvang van Biblioteekweek vier wanneer die R7 miljoen biblioteek in Simunye, in die suide van Johannesburg op 16 Maart sy deure sal oopmaak. Die Suid-Afrikaanse Biblioteekweek strek van 17 – 24 Maart. Dié indrukwekkende gebou sal gemeenskappe in die omgewing onder andere toegang tot sowat 4 500 boeke en 'n gratis rekenaardiens bied.
"Die biblioteek sal en behoort 'n belangrike bron vir studente, navorsers, en die inwoners van Simunye te wees wat hul lewens graag deur opleiding wil verryk. Dit (die biblioteek) behoort 'n nuwe hart vir die gemeenskap te wees om nuwe krag en hoop vir 'n blinker toekoms te bied. Ons wil graag sien dat die biblioteek 'n bydrae lewer om die slaagsyfer onder leerders te bevorder en om mense bloot te stel aan werksgeleenthede," het LUR Maile gesê. Sy departement is verantwoordelik vir biblioteekdienste in die provinsie.
Volgens die burgemeester moet die gemeenskap self voordeel trek uit die biblioteek. "Ons wil hê mense moet die biblioteek gebruik en langer daar bly sodat hulle opleiding kan ontvang: nie net vir hulleself nie, maar vir die gemeenskap en samelewing as 'n geheel. Dit is slegs deur opleiding en harde werk wat ons 'n bydrae kan lewer om 'n verskil in die uitdagings te maak wat Suid-Afrika in die gesig staar," het burgemeester Tundzi gesê.